## La Vicepresidència Segona convoca ajudes destinades a programes que contribuïsquen al benestar de les famílies

*** La convocatòria per a 2024, publicada en el *Diari Oficial de la Generalitat Valenciana*, està dotada amb 605.000 euros
* Se subvencionen projectes sobre educació en igualtat, corresponsabilitat familiar, així com accions en defensa de les famílies**

La Vicepresidència Segona i Conselleria de Servicis Socials, Igualtat i Vivenda ha convocat per a l’any 2024 subvencions destinades a programes que afavorisquen el desenvolupament de polítiques integrals en benefici de les famílies.

Estes subvencions, en règim de concurrència competitiva, i publicades en el *Diari Oficial de la Generalitat Valenciana*, disposen d’un import total de 605.000 euros, distribuïts en dos línies. La primera, amb una subvenció de 275.000 euros, és el programa escoles de famílies, l’objectiu del qual és donar suport als programes que contribuïsquen al benestar de les famílies proporcionant els recursos i habilitats per a la solució dels seus conflictes.

En este cas se subvencionaran els projectes dirigits a la formació a les famílies, educació en igualtat, corresponsabilitat familiar, criança positiva, prevenció de conflictes intrafamiliars, gestió i resolució de conflictes intrafamiliars, així com actuacions dirigides a la promoció i millora de les relacions intrafamiliars.

En la segona línia de subvenció, la Vicepresidència Segona destina 330.000 euros per als programes de promoció de les famílies. En este cas es financen accions en defensa i promoció de totes les famílies, segons la seua estructura i composició i la cerca de beneficis per a estes.

Concretament, se subvencionen projectes sobre informació, assessorament i atenció integral; atenció social, psicològica i jurídica; assessorament en l’obtenció dels títols i reconeixements als quals tenen dret les diferents famílies; formació, visibilitat i cerca de beneficis; accions de promoció i visibilitat de les famílies; i adquisició de recursos de resolució de conflictes i apoderament.

Podran beneficiar-se d’estes ajudes les entitats privades sense ànim de lucre. El termini per a la presentació de les sol·licituds serà d’un mes, a comptar de l’endemà de la publicació de la resolució en el DOGV i els projectes hauran de ser executats a la Comunitat durant 2024.

La sol·licitud ha de presentar-se de manera telemàtica i s’ha d’omplir directament en la seu electrònica de la Generalitat, a través de l’[enllaç](https://www.gva.es/es/inicio/procedimientos?id_proc=94885) següent.

Fecha: 11/05/2024